Verkiesing, videospeletjies en wyn
Nuusbulletin: 2 Mei 2019
Die land maak reg vir volgende week se algemene verkiesing. In môre se uitgawe skryf ons verkiesing, verkiesing, verkiesing – en ja, ons is ook maar skepties oor die meningspeilings.
En as jy gatvol en woedend is vir die politiek, het ons heelwat om jou oor te laat dink, kwaad te maak, miskien 'n traan te laat wegpink of te laat lag. En natuurlik kom Jacques Pauw weer met 'n sappige storie of twee.
Lees artikels van die land se beste skrywers en ontleders: Madeleine Barnard, Annelize Visser, Jonathan Jansen, Ismail Lagardien, Leslie van Rooi, Louis de Villiers, Sonja Carstens, Anthoni van Nieuwkerk, Danie Marais en Michèle Meyer.
Brolloks en Bittergal kom met 'n klomp nuwe skinderstories uit die politiek. Ons lag oor poeplorries op die platteland en is verstom oor videospeletjies wat nou 'n Olimpiese sport word. Ons verlustig ons aan Afrikaanse flieks en musiek. Ons maak 'n draai in die teater.
Ons skryf oor wyn en pyn. Oor die hartswonde van die verlede, en hoop vir die toekoms. 'n Lekker stewige uitgawe, môre-oggend voor die eerste haan kraai.